b'\n_START_ARTICLE_\nCity-Trafik\n_START_PARAGRAPH_\nCity-Trafik A/S var et dansk busselskab, der udf\xc3\xb8rte rutek\xc3\xb8rsel for en r\xc3\xa6kke offentlige trafikselskaber._NEWLINE_Selskabet blev grundlagt i 1989 af en r\xc3\xa6kke rutebilejere, som i forvejen udf\xc3\xb8rte k\xc3\xb8rsel for det dav\xc3\xa6rende Hovedstadens Trafikselskab. Ved dettes f\xc3\xb8rste licitation f\xc3\xb8rste licitation i 1989 vandt City-Trafik k\xc3\xb8rsel med 26 driftsbusser med start den 1. april 1990. I de f\xc3\xb8lgende \xc3\xa5r vekslede man mellem vundne og tabte licitationer med det resultat at man kom til at betjene en r\xc3\xa6kke forskellige linjer i Hovedstadsomr\xc3\xa5det. Men selskabet kom ogs\xc3\xa5 til at k\xc3\xb8re busser mange andre steder i landet, f.eks. i Fredericia og Aalborg._NEWLINE_Det franske transportselskab Keolis blev eneejer af selskabet fra juni 2007, men umiddelbart skete der ingen \xc3\xa6ndringer. 23. april 2014 meddelte City-Trafik og Nettbuss Danmark imidlertid at de to selskaber ville fusionere pr. 1. juli 2014 i form af en joint venture mellem de to moderselskaber Keolis og Nettbuss og med Keolis som det nye navn. Ved sit oph\xc3\xb8r havde City-Trafik over 800 medarbejdere i Danmark og en oms\xc3\xa6tning p\xc3\xa5 over 800 mio. kr._NEWLINE_Selskabets sidste dag, 30. juni 2014, blev markeret af en bus fra selskabets start i 1990, der k\xc3\xb8rte en omgang p\xc3\xa5 linje 12 i K\xc3\xb8benhavn, en linje selskabet dog kun havde k\xc3\xb8rt siden 2006.'